Hér nær hann svo sannarlega að veita áhorfendum innblástur og töfrar fram bragðgóða og spennandi rétti alla aðventuna . Uppskrift dagsins Alfajores . Aðventumolann má sjá hér í spilaranum að neðan en uppskrift og leiðbeiningar er að finna neðar í fréttinni . Aðventumolar Árna í Árdal eru á dagskrá Stöðvar 2 klukkan 19.10 alla daga fram að jólum nema á föstudögum eru þeir sýndir beint á eftir Allir geta dansað . Klippa : Alfajores - Aðventumolar Árna í Árdal Yfirleitt baka ég sömu smákökurnar jól eftir jól : piparkökur , spesíur , mömmukökur , skákkökur , sörur og fleira , en það er líka gaman að prófa nýjar smákökusortir sem enda síðan mögulega á óskalistanum . Alfajores eru vinsælar jólasmákökur í löndum Suður-Ameríku . Þar eru þær venjulega settar saman með dulce de leche , karamellu gerða með því að sjóða niður kúamjólk með sykri . Hér nota ég geitamjólk í staðinn og þá kallast karamellan cajeta . Kljúfið vanillubaunina endilangt og skafið fræin innar úr henni . Geymið fræbelginn sjálfan fyrir geitamjólkurkaramelluna . Blandið fræjunum saman við hveiti , kartöflumjöl , flórsykur , salt og lyftiduft í skál og hellið síðan á borð . Bætið köldu smjörinu við og notið deigsköfu til að skera það í þurrefnin þar til smjörbitarnir eru ekki stærri en fjórðungur úr ertu . Byrjið á að nota deigsköfuna til að vinna eggjarauðurnar í hveiti-smjörblönduna og notið síðan hendurnar til að móta eitt samfellt deig . Skiptið deiginu í tvennt og fletjið hvern deighluta á milli tveggja smjörpappírsarka þar til deigið er um 5 mm þykkt . Látið útflatt deigið kólna og stífna inn í kæliskáp í um 15 mínútur því þá verður mun auðveldara að stinga út fullkomlega kringlóttar smákökur . Takið annan deighlutann úr kæli , stingið út kökur sem eru 5 sentímetrar í þvermál og leggið strax á bökunarplötur klædda smjörpappír . Stingið út eins margar kökur og þið getið úr báðum deighelmingum . Hnoðið afskurðina saman , fletjið út á milli tveggja smjörpappírarka og kælið . Haldið svona áfram þar til allt deig er uppurið . Bakið eina ofnskúffu í einu í miðjum ofninum í um 15 mínútur eða þar til jaðrar kakanna eru rétt byrjaðir að taka lit . Færið kökurnar yfir á kæligrindur og látið þær ná stofuhita . Geymið í loftþéttu íláti þar til á að bera þær fram . Geitamjólkurkaramella Blandið geitamjólk , sykri , tómum belgnum af vanillubauninni , kanilstöng og salti í miðlungsstórum potti . Hitið mjólkina yfir miðlungsháum hita og hrærið í henni og skrapið botninn á pottinum af og til með sleikju . Hrærið matarsódann út í örlítið vatn . Takið pottinn af hellunni þegar mjólkin nær suðumarki og hrærið matarsódanum saman við . Mjólkin byrjar að freyða en setjið pottinn aftur yfir miðlungslágan hita þegar hún hefur róast . Sjóðið mjólkina niður í um einn og hálfan tíma og skrapið botninn á pottinum reglulega með sleikju svo mjólkinn brenni ekki við . Fjarlægið þá vanillubaunina og kanilstöngina og hellið karamellunni í hitaþolna krukku . Geymið í kæli þar til á að nota hana . Best er að geyma smákökurnar og karamelluna í sitthvoru lagi þar til bera á þær fram . Snúið nokkrum smákökunum á rönguna og klínið smá karamellu á þær . Leggið svo aðra smáköku ofan á og sáldrið flórsykri yfir þær rétt áður en þær eru bornar á borð .